Aandeelhouers ontevrede oor Absa-base se salaris | Netwerk24
Aandeelhouers ontevrede oor Absa-base se salaris
Deur Elvira Wood 04 Junie 2019 17:43
Maria Ramos, voormalige uitvoerende hoof van Absa, het in 'n stadium meer as R37 miljoen per jaar verdien.Foto: Elvira Wood
Absa Bank se aandeelhouers het Dinsdag hul misnoeë duidelik te kenne gegee met die bank se plan vir hoe hy sy grootbase wil vergoed.
Om presies te wees, 31,43% van die aandeelhouers het Dinsdag teen die bank se vergoedingsverslag gestem op sy algemene jaarvergadering in Johannesburg.
Die bank sê laatmiddag in 'n verklaring op die JSE se nuusdiens, Sens, dat aangesien 25% van die aandeelhouers teen die verslag gestem het, sal die aandeelhouers binnekort die geleentheid gegun word om hul kommer en aanbevelings teenoor die direksie uit te spreek.
Absa skroom nie om sy grootbase groot salarisse te betaal nie. In 2017 het Maria Ramos, wat toe Absa se uitvoerende hoof was, R37,6 miljoen verdien.
In 2018 was die bedrag laer op R29,7 miljoen. Sy het egter toe nie meer 'n langtermyn-aansporingsbonus verdien nie, aangesien sy aangekondig het sy gaan aftree.